কথা ছিল বার্সা-লিজেন্ডদের বিরুদ্ধে খেলার জন্য পাঁচ হাজার টাকা করে দেওয়া হবে মোহনবাগান-লিজেন্ডদের। কিন্তু পুরো ব্যাপারটা এতটাই অগোছালো যে বাগান-সচিব অঞ্জন মিত্রর সামনে বাগান-লিজেন্ডরা শেষমেশ জানিয়ে দেন, টাকা তাঁদের দরকার নেই। মোহনবাগান ক্লাবের হয়ে তাঁরা বার্সেলোনা-লিজেন্ডের বিরুদ্ধে নামবেন এটাই বড় সম্মানের। 

এই বিষয়ে অন্যান্য খবর

এগারোর শিল্ড জয় তাতায় বার্সার কোচকেও, মোহনবাগানকে কুর্নিশ ফেরারের 


বাগানে এখন নির্বাচনের হাওয়া। বাগান-লিজেন্ডদের অনুশীলন দেখভালের জন্য নেই কোনও কর্তা। তাঁদের দেওয়া হয়নি প্র্যাকটিসের জার্সিও। যে যাঁর মতো জার্সি পরে প্র্যাকটিসে নেমে পড়েছেন। 
কী অদ্ভুত বৈপরীত্য দুই ক্লাবে! বাগান-লিজেন্ডদের জন্য নেই একই ধরনের পোশাক। বার্সার ফুটবলাররা একই জার্সি পরে সাংবাদিক বৈঠকে আসছেন, একই জার্সিতে অনুশীলন করছেন। বৃহস্পতিবার অনুশীলনের শেষে মোহনবাগান-লিজেন্ডদের গলায় অসন্তোষ চুঁইয়ে পড়ে। আয়োজকের সামনেই তাঁরা আবদার করেন, খেলার টিকিটের জন্য। তাঁদের বক্তব্য যুক্তিযুক্ত। 
বার্সেলোনার বিরুদ্ধে ম্যাচ। বাগান-লিজেন্ডদের আত্মীয়-পরিজনরাও তো খেলা দেখবেন। কিন্তু ভিআইপি টিকিট যে নেই। সাধারণ টিকিটে তো আর তাঁদের আত্মীয়স্বজনরা খেলা দেখবেন না! আয়োজকের তরফে জানানো হয়, ভিআইপি টিকিট সরকারের কাছে। বাগান-লিজেন্ডদের পরিবারের জন্য একটি করে ভিআইপি টিকিট দেওয়ার প্রতিশ্রুতি দেওয়া হয়েছে। 
মোহনবাগানকে প্রতিনিধিত্ব করছেন তাঁরা। অথচ শতাব্দীপ্রাচীন ক্লাবের তরফ থেকে তাঁদের জন্য নির্দিষ্ট পোশাকের বন্দোবস্ত করা হয়নি। ম্যাচের দিন একই ধরনের পোশাক পরে বাগান-লিজেন্ডরা যাবেন বলে স্থির হয়েছে। 
আগে বাগান ফুটবলারদের বলা হয়েছিল, পাঁচ হাজার টাকা দেওয়া হবে। কিন্তু সেই টাকা কে দেবে? তা নিয়ে চলে বিভ্রান্তি। শেষ পর্যন্ত বাগান-সচিব অঞ্জন মিত্রর সামনে ফুটবলাররা জানিয়ে দেন, তাঁদের টাকার প্রয়োজন নেই। 
প্রায় মাসখানেক আগে থেকেই ম্যাচের দিনক্ষণ নিয়ে প্রচার চালানো হচ্ছিল। কিন্তু খেলার জন্য তো নেওয়া হয়নি কোনও ব্যবস্থাই। ম্যাচের দিন চারেক আগে শুরু হয় বাগানের অনুশীলন। কোনও প্রস্তুতি ম্যাচ খেলা নেই, নিজেদের মধ্যে সেভাবে বোঝাপড়াও তৈরি হয়নি। চারদিনের অনুশীলনে তো বোঝাপড়া গড়ে ওঠে না। সমন্বয় সাধন হয় না। বার্সা কোচ অ্যালবার্ট ফেরার সাংবাদিক বৈঠকে জানিয়ে গেলেন, চলতি বছরেই তাঁরা আটটি ম্যাচ খেলে ফেলেছেন। সেখানে বাগান-লিজেন্ড ক’টা খেলেছে? ছোট ছোট জিনিসই গড়ে দেয় বড় পার্থক্য। ম্যাচের বল গড়ানোর আগেই দু’ দলের পার্থক্যটা বেশ বোঝা যাচ্ছে।